Gedig: Skilder met woordeArgieffoto (Foto: Birgit Böllinger/Pixabay) Johan Myburg (Geb. 1957) 1 na ŉ litografie met Sam Nhlengethwa Om tuis te kom ná ŉ lang dag se werk, ag of wat ure weg van die huis, sonder om te weet hoe die son skuif oor die dak, hoe hadidas op die nok sit en hoe-ha, hoe ŉ ranker by die dag geiler neig om ŉ vensterraam. Om skemer tuis te kom, ŉ deur oop te stoot, ŉ vertrek te groet, ligte aan te knip: behaaglike poele lig oor prente matte ŉ sofa ŉ stoel die haaks hoek waar vloer en muur ontmoet en plafon en muur, die gaafheid van ŉ deurknop onderhand, ŉ deur wat perfek geskarnier in ŉ kosyn inglip. Om my te verstom aan die argitektuur van geborgenheid. Om tuis te kom. Uit: Uittogboek, Myburg se vierde digbundel, het in 2017 by Protea Boekhuis verskyn en is vanjaar met die Hertzogprys vir poësie bekroon. Die gedig is goedgunstig deur die uitgewer verskaf. Klik hier om die bundel te koop.